ຫວ່າງແລ້ວນີ້, ທີ່ກອງປະຊຸມຖະແຫຼງຂ່າວຂອງກະຊວງການຕ່າງປະເທດຫວຽດນາມ, ເມື່ອຕອບຄຳຖາມຂອງນັກຂ່າວທີ່ກ່ຽວຂ້ອງເຖິງບົດວິຈານກ່ຽວກັບລາຍງານຂອງອົງການ Freedom House ທີ່ຖືວ່າ ຫວຽດນາມ ສືບຕໍ່ຖືກຈັດໃນກຸ່ມປະເທດບໍ່ມີສິດເສລີພາບ, ທ່ານນາງ ເລທິທຸຮັ່ງ ໂຄສົກກະຊວງການຕ່າງປະເທດຫວຽດນາມ ຢັ້ງຢືນວ່າ: “ນະໂຍບາຍສະເໝີຕົ້ນສະເໝີປາຍຂອງລັດຫວຽດນາມ ແມ່ນປົກປ້ອງ ແລະຊຸກຍູ້ສິດທິມະນຸດ, ໃນນັ້ນ ມີບັນດາສິດເສລີພາບໂດຍພື້ນຖານເຊິ່ງໄດ້ກໍານົດຢ່າງລະອຽດໃນລັດຖະທຳມະນູນ 2013 ແລະເອກະສານກົດໝາຍຫຼາຍສະບັບທີ່ກ່ຽວຂ້ອງ. ຫວຽດນາມ ໄດ້ປັບປຸງລະບົບນະໂຍບາຍ, ກົດໝາຍ ແລະຜັນຂະຫຍາຍຫຼາຍມາດຕະການລະອຽດຢ່າງບໍ່ຢຸດຢັ້ງເພື່ອຮັບປະກັນສິດທິມະນຸດ, ສິດທິຜົນລະເຮືອນໃຫ້ດີກວ່າ ແລະຕັ້ງໜ້າເຂົ້າຮ່ວມການຮ່ວມມືສາກົນກ່ຽວກັບສິດທິມະນຸດ".
ໃນຊຸມປີຜ່ານມາ, ຫວຽດນາມ ນັບມື້ນັບມານະພະຍາຍາມປັບປຸງລະບົບກົດໝາຍວ່າດ້ວຍສິດທິມະນຸດໃຫ້ສົມບູນແບບ, ເຂົ້າຮ່ວມບັນດາສົນທິສັນຍາສາກົນສະບັບຕ່າງໆ, ຊຸກຍູ້ການພັດທະນາເສດຖະກິດໄປຄຽງຄູ່ກັບການຮັບປະກັນຄວາມຍຸຕິທໍາທາງສັງຄົມ, ຍົກສູງຊີວິດການເປັນຢູ່ຂອງປະຊາຊົນຢ່າງບໍ່ຢຸດຢັ້ງ. ຄວາມມານະພະຍາຍາມຂອງຫວຽດນາມ ໄດ້ນໍາມາເຊິ່ງບັນດາຜົນງານສໍາຄັນ, ໄດ້ຮັບການຮັບຮູ້ ແລະຕີລາຄາສູງຈາກປະຊາຄົມສາກົນ.
ໂລກລະບາດໂຄວິດ 19 ໄດ້ ແລະພວມສົ່ງຜົນກະທົບຫຍໍ້ທໍ້ເຖິງປະຊາຊົນທຸກຄົນໃນທົ່ວໂລກ, ໃນນັ້ນ ມີຄົນງານ, ຜູ້ທຸກຍາກ, ກຸ່ມຄົນມີຄວາມສ່ຽງ. ຫວຽດນາມໄດ້ມີຄວາມມານະພະຍາຍາມຫລາຍຢ່າງໃນການຮັບປະກັນຄວາມດຸ່ນດ່ຽງລະຫວ່າງການປະຕິບັດບັນດາມາດຕະການຮີບດ່ວນເພື່ອປ້ອງກັນ ສະກັດກັ້ນ ໂລກລະບາດໂຄວິດ 19 ແລະເຄົາລົບບັນດາຄຳໝັ້ນສັນຍາ, ພັນທະດ້ານນິຕິກຳຂອງຕົນ ຕາມການກຳນົດຂອງກົດໝາຍສາກົນ ແລະລັດຖະທຳມະນູນ, ກົດໝາຍຂອງຊາດ.
ຫວຽດນາມ ໄດ້ລະດົມການເຂົ້າຮ່ວມຂອງທົ່ວລະບົບການເມືອງ ແລະປະຊາຊົນ ເພື່ອປະຕິບັດສິດໄດ້ຮັບການປົກປ້ອງ ແລະເບິ່ງແຍງດູແລສຸຂະພາບໃຫ້ປະຊາຊົນເມື່ອເກີດໂລກພະຍາດອັນຕະລາຍ. ລັດຖະບານກໍ່ປະຕິບັດບັນດາມາດຕະການຢ່າງຂ້ຽວຂາດເພື່ອຮັບປະກັນໃຫ້ປະຊາຊົນທຸກຄົນລ້ວນແຕ່ໄດ້ສຳຜັດກັບບັນດາ ຮາກຖານສາທາລະນະສຸກ,ບໍລິການການແພດ ແລະຮັບປະກັນໄດ້ສຳຜັດກັບການກວດ ປິ່ນປົວພະຍາດໂດຍບໍ່ເສຍຄ່າສຳລັບຜູ້ຕິດ ເຊື້ອໂຄວິດ 19.
ໂລກລະບາດໂຄວິດ 19 ບໍ່ພຽງແຕ່ແມ່ນສິ່ງທົດສອບສຳລັບລະບົບສາທາລະນະສຸກຂອງແຕ່ລະປະເທດເທົ່ານັ້ນຫາກກວ້າງກວ່ານັ້ນແມ່ນ ສິ່ງທົດສອບສຳລັບລະບົບແນວຄິດ, ຄຸນຄ່າ ແລະ ລະບອບນະໂຍບາຍຂອງປະເທດນັ້ນ.ຫວຽດນາມໄດ້ມີນະໂຍບາຍ ການກະທຳຮັບມືຢ່າງຮອບດ້ານ ບໍ່ພຽງແຕ່ດ້ານສາທາລະນະສຸກເທົ່ານັ້ນ ຫາກນັບທັງດ້ານການເມືອງ, ເສດຖະກິດ ສັງຄົມ. ນີ້ເປັນສິ່ງພິສູດໃຫ້ເຫັນຢ່າງຈະແຈ້ງຄວາມມານະພະຍາຍາມຂອງຫວຽດນາມ ໃນການເຄົາລົບ,ປົກປ້ອງ ແລະ ປະຕິບັດສິດທິມະນຸດ.
ໄຊພອນ